## Rješenje Ustavnog suda Republike Hrvatske broj U-I-1999/2002, U-I-3104/2002 od 26. ožujka 2003.

### NN 64/2003 (16.4.2003.), Rješenje Ustavnog suda Republike Hrvatske broj U-I-1999/2002, U-I-3104/2002 od 26. ožujka 2003.

# USTAVNI SUD REPUBLIKE HRVATSKE

765

Ustavni sud Republike Hrvatske,
u sastavu Smiljko Sokol, predsjednik Suda, te suci Marijan Hranjski, Petar
Klarić, Mario Kos, Ivan Matija, Ivan Mrkonjić, Jasna Omejec, Željko Potočnjak,
Agata Račan, Emilija Rajić, Nevenka Šernhorst, Vice Vukojević i Milan Vuković,
rješavajući u povodu prijedloga za pokretanje postupka za ocjenu suglasnosti
zakona s Ustavom, na sjednici održanoj dana 26. ožujka 2003. godine, donio je

## RJEŠENJE

I. Ne prihvaćaju se prijedlozi
za pokretanje postupka za ocjenu suglasnosti s Ustavom Zakona o izmjenama i
dopunama Zakona o pravima iz mirovinskog osiguranja djelatnih vojnih osoba i
ovlaštenih službenih osoba (»Narodne novine«, broj 22/02).

II.
Ovo rješenje objavit će se u »Narodnim novinama«.

```
Obrazloženje
```

1. Obrad Gavrić iz Jastrebarskog
i Nenad Majstorović iz Zagreba, podnijeli su prijedloge za pokretanje postupka
za ocjenu suglasnosti s Ustavom Zakona o izmjenama i dopunama Zakona o pravima
iz mirovinskog osiguranja djelatnih vojnih osoba i ovlaštenih službenih osoba
(»Narodne novine«, broj 22/02 – u daljnjem tekstu: osporavani Zakon).

2.
Osporavani Zakon donio je Hrvatski sabor 27. veljače 2002. godine. Sukladno
odredbi članka 11. osporavanog Zakona, taj Zakon je stupio na snagu osmog dana
od objave u »Narodnim novinama«, a objavljen je u broju 22 od 8. ožujka 2002.
godine.

3.
U svojim prijedlozima predlagatelji ističu da je osporavani Zakon ovlaštene
vojne, policijske i pravosudne umirovljenike stavio u nejednak položaj u odnosu
na druge umirovljenike. Naposljetku, predlagatelji navode da su osporenim
Zakonom retroaktivno umanjene mirovine određenim osobama, bez obzira na
okolnost kada su te osobe stekle pravo na mirovinu.

Iz
sadržaja prijedloga predlagatelja proizlazi kako oni cijene da osporavani Zakon
nije suglasan s odredbama članka 14. stavka 2. Ustava i odredbama članka 89.
stavka 4. Ustava.

Člankom
14. stavkom 2. Ustava jamči se jednakost svih pred zakonom, dok je odredbom
članka 89. stavka 4. Ustava određeno da zakoni i drugi propisi državnih tijela
i tijela koja imaju javne ovlasti ne mogu imati povratno djelovanje.

4. Zaključno, predlagatelji
predlažu Sudu pokretanje postupka za ocjenu suglasnosti s Ustavom osporavanog
Zakona u cijelosti, te njegovo ukidanje.

*Prijedlozi nisu osnovani.*

5. Člankom 89. stavkom 1. Ustava
određeno je da se zakoni prije nego što stupe na snagu objavljuju u »Narodnim
novinama«, službenom listu Republike Hrvatske. Stavkom 3. članka 89. Ustava je
određeno da zakoni stupaju na snagu najranije osmi dan od dana njegove objave,
osim ako nije zbog osobito opravdanih razloga zakonom drukčije određeno. Ujedno
je stavkom 5. članka 89. Ustava određeno da iz posebno opravdanih razloga samo
pojedine odredbe zakona mogu imati povratno djelovanje.

Iz navedenih odredaba Ustava
proizlazi da određivanje od strane zakonodavca retroaktivne primjene zakona u
cjelini ne bi bilo suglasno s Ustavom. Međutim, Ustavom je zakonodavac ovlašten
odrediti da pojedine odredbe zakona mogu imati povratni učinak.

6. Osporavani Zakon, sukladno
odredbi članka 11., stupio je na snagu osmog dana od objave u »Narodnim
novinama«, a objavljen je u broju 22 od 8. ožujka 2002. godine.

S obzirom na sadržaj odredbe
članka 11., tijekom ustavno­sud­skog postupka je utvrđeno da je osporavani
Zakon stupio na snagu suglasno odredbama članka 89. stavka 1. i stavka 3.
Ustava.

7. Člankom 6. osporavanog Zakona
je određeno da se svota mirovine smanjuje ovisno o visini, i to:

– za 8% razlika od 2.500,01 do
3.000,00 kuna,

– za 12% razlika od 3.000,01 do
4.000,00 kuna,

– za 16% razlika od 4.000,01 do
5.000,00 kuna,

– za 20% iznos od 5.000,01 kuna
i nadalje.

Odredbom članka 7. stavka 1.
osporavanog Zakona propisano je da se korisnicima mirovine kojima je mirovina
određena do 31. prosinca 2001. prema propisima o mirovinskom i invalidskom
osiguranju djelatnih vojnih osoba i ovlaštenih službenih osoba unutarnjih
poslova i pravosuđa, za koje se sredstva osiguravaju u državnom proračunu,
svota mirovine koja im je pripadala na dan 30. rujna 2001. smanjuje prema
kriterijima utvrđenim u članku 6. Zakona. Stavkom 2. istog članka određeno je
da tako smanjena svota mirovine ne može iznositi manje od svote mirovine
određene prema općim propisima o mirovinskom osiguranju, a pripada korisniku od
1. siječnja 2002.

Odredbama
članka 6. i članka 7. osporavanog Zakona, visina mirovine utvrđena je u istom
iznosu kako je to bilo određeno odredbom članka 16.a Zakona o izmjenama i
dopunama Zakona o izvršavanju Državnog proračuna Republike Hrvatske za 2001.
(»Narodne novine«, broj 82/01), a koji je stavljen izvan snage na dan 1.
siječnja 2002. godine, stupanjem na snagu Zakona o izvršenju Državnog proračuna
Republike Hrvatske za 2002. godinu (»Narodne novine«, broj 116/01).

Iz
navedenoga je utvrđeno da odredbe članaka 6. i 7. osporavanog Zakona
predstavljaju pravnu osnovu za određivanje visine mirovine korisnicima od 1.
siječnja 2002. godine pa nadalje, na istovjetan način kako je to bilo određeno
prethodno mjerodavnim zakonom.

Slijedom
iznijetoga ovaj Sud je ocijenio da primjena odredaba članka 6. i članka 7.
osporavanog Zakona, na način kako je to određeno odredbom stavka 2. članka 7.,
nije u nesuglasju s odred­bom članka 89. stavka 5. Ustava.

8. Osporavanim Zakonom se
utvrđuju opća načela određiva­nja visine mirovine, i ona vrijede za sve
adresate Zakona jednako. Iznos mirovine pojedinca ili grupe subjekata na koji
se ovaj Zakon odnosi načelno nije ustavnopravno pitanje tako dugo dok se njime
ne dovodi u pitanje opstojnost samog prava i Ustavom zajamčenog prava na
socijalnu sigurnost, a što odredbama sadr­žanim u osporavanom Zakonu nije
učinjeno.

Iz navedenoga je utvrđeno kako
osporavani Zakon nije u nesuglasju s odredbama članka 14. stavka 2. Ustava.

9. Slijedom svega iznijetoga, a
utvrdivši kako osporavani Zakon o izmjenama i dopunama Zakona o pravima iz
mirovinskog osiguranja djelatnih vojnih osoba i ovlaštenih službenih osoba nije
u nesuglasju s odredbama članka 14. stavka 2. i članka 89. stavka 4. Ustava, na
temelju odredbe članka 43. stavka 1. Ustavnog zakona o Ustavnom sudu Republike
Hrvatske (»Narodne novine« broj 49/02 – pročišćeni tekst) riješeno je kao u
točki I. izreke.

Točka II. izreke utemeljena je
na odredbi članka 29. stavka 1. Ustavnog zakona o Ustavnom sudu Republike
Hrvatske.

Broj:                       U-I-1999/2002

        U-I-3104/2002

Zagreb, 26. ožujka 2003.

USTAVNI SUD REPUBLIKE HRVATSKE

Predsjednik
**dr. sc.** **Smiljko Sokol,** v. r.

Rješenje, NN 64/2003-765